पुरूषक पुरुषार्थ कतय हेरायल अइ,
नइ बुझना जाइत अइ,
दहेजक बैशाखी पकड़ी,
अमरलत्ती जकाँ,
रीढ़ विहीन,
सुनैत छलौं,
स्त्रीक नोरक समुद्रमे,
पुरषार्थक नाव हेलैत छैक,
मुदा!
 जँ नावमे भूर भऽ गेल,
तँ ओ पुरुष आ समाज दुनूकेँ डुमा दैत छैक,
मुदा!
 रीढ़ विहीन पुरषार्थक नावे की,
जेकर कोनो पतबारे नै अइ,
दिशा हीन,
ऊर्जा विहीन,
दोसरक धनसँ सिंचित भऽ,
अपन स्वाभिमान बनाबऽमे लागल अइ,
बिना सुगंध,
कृत्रिम फूल जकाँ,
सृजनात्मकतासँ दूर,
प्रकृतसँ बिमुख,
सिनेमाक रील जकाँ,
अपन जीवन बीतबैत अइ,
हे बिधाता !
 अहीं तँ रचने छी,
पुरुष पहाड़-पर्वतकेँ छाती चीरि,
स्त्री नदी श्रीजनक सुन्दर संसार रचैत छथि,
तँ किएक ने आइ ,
दहेजक दाबानलमे,
पुरूषक रीढ़ बिहीन पुरषार्थकेँ जरा कऽ,
ओकर समूल बिनाश कऽ,
पुनः मेघक घोर गर्जनमे,
शिवक तांडवसँ,
पुरूषक पुरषार्थकेँ ठाढ़ करी,
आ झर-झर बुन्नी बसातमे,
नव कोपलक संग,
मधुर गीतक गुंजनमे,
स्वाभिमानी रीढ़युक्त समाजक परिचय बनी. 